Για την προσέλευση των μαθητών/μαθητριών στο σχολείο είναι υποχρεωτικός ο προσυμπτωματικός διαγνωστικός έλεγχος για τον νέο κορωνοϊό μέσω αυτοδιαγνωστικής δοκιμασίας (self-test). Βεβαίωση self-test οφείλουν να φέρουν οι μαθητές/μαθήτριες 12 ετών άνω που δεν έχουν πιστοποιητικό εμβολιασμού, ούτε βεβαίωση παρελθούσης νόσησης (**τελευταίου εξαμήνου**).

Ένα πιστοποιητικό εμβολιασμού γίνεται δεκτό μόνο όταν πρόκειται για **ολοκληρωμένο** εμβολιασμό, δηλαδή όταν έχουν παρέλθει και 14 πλήρεις ημέρες από την ημερομηνία της δεύτερης δόσης του εμβολίου, ενώ μια Βεβαίωση παρελθούσης νόσησης γίνεται δεκτή μόνο για όσο διάστημα βρίσκεται σε ισχύ.

 Από 08/09/2021 και έως τις 17/09/2021 μπορείτε να παραλαμβάνετε δωρεάν έξι (6) self-test από τα φαρμακεία. Τα test αυτά αφορούν στις επόμενες τρεις (3) εβδομάδες λειτουργίας των σχολείων, δύο (2) test ανά εβδομάδα. Οι εμβολιασμένοι/εμβολιασμένες μαθητές/μαθήτριες δεν δικαιούνται δωρεάν self-test, καθώς δεν οφείλουν να τα διενεργούν εφόσον δεν προκύψει ειδικός λόγος. Η δωρεάν διάθεση self-test από τα φαρμακεία γίνεται μόνο κατά τις εργάσιμες ημέρες και ώρες, ώστε κατά τις διημερεύσεις και διανυκτερεύσεις να μπορούν να εξυπηρετούν έκτακτες ανάγκες.

 Ο τακτικός αυτοδιαγνωστικός έλεγχος θα πραγματοποιείται δύο φορές την εβδομάδα.

Την πρώτη ημέρα λειτουργίας των σχολείων, δηλαδή τη Δευτέρα 13.09.2021, τα παιδιά σας προσερχόμενα στο σχολείο πρέπει να δείξουν στις συνοδούς των σχολικών λεωφορείων ή στους εφημερεύοντες Καθηγητές στην είσοδο του σχολείου ένα από τα προαναφερθέντα έγγραφα σε **έντυπη** μορφή (το έντυπο της Βεβαίωσης αρνητικού αποτελέσματος self test πρέπει να είναι υπογεγραμμένο από εσάς) και να τα έχουν κάθε μέρα μαζί τους. Παρακαλούμε να δίνετε στα παιδιά σας τη σωστή Βεβαίωση αρνητικού αποτελέσματος self test, στην οποία αναγράφονται και τα ονομαστικά στοιχεία του παιδιού σας και όχι μόνο τα δικά σας, καθώς και η σωστή ημερομηνία διεξαγωγής του ελέγχου. Τα έντυπα εκδίδονται από τον δικτυακό τόπο [https://self-testing.gov.gr/](https://mandrillapp.com/track/click/31132832/self-testing.gov.gr?p=eyJzIjoiclFRUGdGaGVLWDJ5am1YZlBhMnBvSGdHLXNzIiwidiI6MSwicCI6IntcInVcIjozMTEzMjgzMixcInZcIjoxLFwidXJsXCI6XCJodHRwczpcXFwvXFxcL3NlbGYtdGVzdGluZy5nb3YuZ3JcXFwvXCIsXCJpZFwiOlwiZGYxODI1OTBmMjk1NGM4OWIyNTliMDAyMzE2NzYwMzlcIixcInVybF9pZHNcIjpbXCJhZGJkOWEwYWU4NTU0YjgyZjczOGJlMzI2NzI3NzgzNDczNjA0NTE4XCJdfSJ9) με την επιλογή Σχολική Κάρτα για COVID-19. **Δεν θα γίνονται δεκτά χειρόγραφα έντυπα ή έντυπα που έχουν διαγραφές ή/και διορθώσεις με blanco**.

Ο πρώτος αυτοδιαγνωστικός έλεγχος θα πραγματοποιηθεί την Κυριακή 12.09.2021 ή το αργότερο το πρωί της Δευτέρας 13.09.2021 (δηλαδή έως και 24 ώρες πριν από την προσέλευση στο σχολείο).

Οι επόμενοι αυτοδιαγνωστικοί έλεγχοι θα πραγματοποιούνται κάθε Δευτέρα και Πέμπτη (ή το αργότερο κάθε Τρίτη πρωί ή Παρασκευή πρωί, δηλαδή έως και 24 ώρες πριν από την προσέλευση στο σχολείο). Οι Βεβαιώσεις αρνητικού αποτελέσματος θα ελέγχονται κάθε Τρίτη (εκτός από την Τρίτη 14.09.2021) και Παρασκευή.

Στην περίπτωση που δεν έχει ολοκληρωθεί ο εμβολιασμός και μέχρι να ολοκληρωθεί (δηλαδή να συμπληρωθούν και 14 πλήρεις ημέρες από την ημερομηνία της δεύτερης δόσης), ο/η μαθητής/μαθήτρια πρέπει να προσέρχεται στο σχολείο προσκομίζοντας Βεβαίωση self-test με αρνητικό αποτέλεσμα.

Το ίδιο ισχύει και για τους/τις μαθητές/μαθήτριες που έχουν νοσήσει από Covid-19 και έχει λήξει η ισχύς του πιστοποιητικού νόσησης.